แบงก์โน้ตส์
ยามที่แบงก์ชาติสั่งเก็บค่าธรรมเนียมแบงก์เพิ่มเป็น 0.47% ตาม พ.ร.บ.ปรับโครงสร้างหนี้กองทุนฟื้นฟูฯ
23 ก.พ. 2555

ขายเกลี้ยง
ยามที่แบงก์ชาติสั่งเก็บค่าธรรมเนียมแบงก์เพิ่มเป็น 0.47% ตาม พ.ร.บ.ปรับโครงสร้างหนี้กองทุนฟื้นฟูฯ ก็ทำให้แบงก์ทั้งหลายเมินระดมเงินฝาก หันไปออกหุ้นกู้ด้อยสิทธิขาย ได้เพิ่มเงินกองทุนขั้นที่ 2 ทางอ้อม แถมไม่ต้องจ่ายเงินค่าธรรมเนียมเข้ากองทุนคุ้มครองเงินฝากอีกด้วย 




หุ้นกู้ของแบงก์กสิกรไทยขายหมดไปตั้งแต่สัปดาห์ก่อน สัปดาห์นี้แบงก์ไทยพาณิชย์ขายหุ้นกู้อายุ 10 ปี จำนวน 2 หมื่นล้านบาท จ่ายดอกสูง 4.5% มาเขย่าตลาดเหมือนกัน
งานนี้ ญนน์ โภคทรัพย์ รองกรรมการผู้จัดการ แบงก์ไทยพาณิชย์ ออกแรงประสานงานสาขาให้กระจายหุ้นกู้ออกไปให้ทั่วถึงลูกค้ามากที่สุด ผลก็เลยขายเกลี้ยงใน 2 วัน หมดก่อนกำหนดเพราะกำหนดจะปิดการขายในวันที่ 23 ก.พ.
แถมเมื่อวานนี้แบงก์ก็ประกาศลดดอกเบี้ยเงินฝากออมทรัพย์ และดอกเบี้ยเงินกู้ทุกประเภทในอัตราเดียวกันคือ 0.125% ต่อปี เช่นกัน
แบงก์ไทยพาณิชย์ไปเน้นแคมเปญเงินฝากประจำพิเศษ 7 เดือน อัตราดอกเบี้ย 3.30% ต่อปี และเงินฝากประจำพิเศษ 10 เดือน อัตราดอกเบี้ย 3.40% ต่อปี เพื่อเป็นทางเลือกสำหรับการออมเงิน